જીએમડીસી ગ્રાઉન્ડની એ ઘટનાના એવા પડઘા પડ્યા કે, સમગ્ર પાટીદાર સમાજ રોડ પર આવી ગયો. અમદાવાદ, વડોદરા, સુરત, રાજકોટ સહિતનાં શહેરોમાં બસ અને પોલીસ ચોકી સળગાવવામાં આવી. અન્ય સરકારી મિલકતોને કરોડોનું નુકસાન કરાયું, ધારાસભ્યો-મંત્રીઓના ઘરે તોડફોડ થઈ. આ તંગ માહોલમાં પોલીસ અને તોફાની ટોળાં સામસામે આવી જતાં ઘર્ષણ વધ્યું. પોલીસે સેંકડો લોકોને ઘરમાં ઘૂસીને માર્યા. અમદાવાદના ઘાટલોડિયા, રાણીપ, સોલા, નિકોલ, નરોડા, વટવા, બાપુનગર જેવા વિસ્તારોમાં તો પોલીસે હદ વટાવી નાખી. અનેક સોસાયટીઓમાં ઘૂસીને લોકો પર અત્યાચાર ગુજારવાની સાથે પબ્લિક પ્રોપર્ટી એટલે કે લોકોનાં વાહનોની તોડફોડ કરી.